Diari Oficial de la Generalitat Valenciana


Sumari del DOGV 6124, del 16-10-2009 (2009/11064)

ORDE de 5 d'octubre de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes destinades a les agrupacions de defensa sanitària ramaderes.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6124

Data del DOGV
:   16-10-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/11974


Data del document
:   05-10-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

 Descriptors 

:   * ramat
    * agrupació de productors agraris
    * legislació
    * suport econòmic
    * ajuda a l'agricultura
    * malaltia animal

ORDE de 5 d'octubre de 2009, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes destinades a les agrupacions de defensa sanitària ramaderes. [2009/11034]
La millora de la qualitat sanitària, l'agilitat comercial i la rendibilitat de les explotacions ramaderes requerixen un alt nivell sanitari que només pot aconseguir-se per mitjà de la col·laboració del sector, tant en la lluita i l'eradicació de malalties, com en el manteniment i la creació d'estructures defensives davant del risc d'aparició i difusió de malalties exòtiques.
Per això, l'article 43 de la Llei 8/2003, de 24 d'abril, de Sanitat Animal, ja disposa que les administracions públiques, per a fomentar la constitució d'agrupacions de defensa sanitària ramadera, poden habilitar línies d'ajuda encaminades a subvencionar els programes sanitaris.
Així mateix, la Llei 6/2003, de Ramaderia de la Comunitat Valenciana, establix en l'article 84 la prioritat que tenen les agrupacions de defensa sanitària en l'accés a les subvencions públiques de la Generalitat que s'establisquen per al desenvolupament dels programes sanitaris que tinguen com a objecte reduir la incidència o prevalença de les malalties del bestiar o per a la implantació de xarxes de vigilància epidemiològica.
La necessitat adaptar la regulació nacional existent, adaptant-la al temps a les noves normes de la Unió Europea en matèria d'ajudes al sector agrari, han portat al Ministeri de Medi Ambient, Medi Rural i Medi Marí a publicar el Reial Decret 784/2009, de 30 d'abril, pel qual s'establixen les bases reguladores de les subvencions estatals destinades a les agrupacions de defensa sanitària ramaderes. Esta disposició s'ajusta a allò que es disposa en el Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) número 70/2001, en particular en l'article 10. L'esmentat reglament es va publicar en el Diario Oficial de la Unión Europea, número 358, de 16 de desembre de 2006, i ha sigut comunicada, rebent el número d'identificació XA158/2009 i la duració del qual arriba fins al 31 de desembre de 2013.
Estos canvis en el marc normatiu nacional ens obliguen a modificar la normativa autonòmica amb la finalitat de no perdre la possibilitat d'accedir al cofinançament d'estes ajudes amb fons procedents dels pressupostos generals de l'Estat.
Per tot això, a proposta de la directora general de Producció Agrària,
ORDENE
Article primer. Objecte de l'ajuda
L'objecte d'esta orde és establir el procediment de concessió i pagament de les ajudes destinades al foment de les agrupacions de defensa sanitària de la Comunitat Valenciana, compensant els costos de prevenció, control, lluita o eradicació de malalties animals incloses en programes o actuacions sanitàries, instaurades pel Reial Decret 784/2009, de 30 d'abril, pel qual s'establixen les bases reguladores de les subvencions estatals destinades a les agrupacions de defensa sanitària ramaderes.
Article segon. Convocatòria
Convocar per a l'anualitat 2009/2010 les ajudes a què fa referència l'article primer. Les actuacions subvencionables seran les desenvolupades durant l'últim trimestre de 2009 i els tres primers trimestres de 2010.
Article tercer. Annexos
S'establix com a annex I, el procediment de concessió i pagament de les ajudes a les agrupacions de defensa sanitària ramaderes de la Comunitat Valenciana.
S'establixen com a annex II, els conceptes pels quals s'establix el límit màxim d'esta ajuda.
S'establix com a annex III, la taula d'equivalència d'Unitats de Bestiar Major segons espècies.
S'establix com a annex IV, el model de sol·licitud de l'ajuda.
DISPOSICIONS ADDICIONALS
Primera. Finançament
Les ajudes regulades en esta orde es concediran a càrrec de la línia T 3082000 del capítol IV, del programa 714.80, Desenvolupament i Millora de la Ramaderia. La quantia total màxima és d'1.400.000- distribuït en les anualitats següents:
2009: 0-
2010: 1.400.000-
Segona. Termini de presentació de les sol·licituds
El termini de presentació de sol·licituds corresponents a esta convocatòria és d'un mes, comptat a partir de la data de publicació de l'orde en el Diari Oficial de la Comunitat Valenciana.
DISPOSICIONS FINALS
Primera. Delegació de resolucions
Es delega en el director general competent en matèria de ramaderia la concessió i la denegació de les ajudes previstes en esta orde, així com el seu pagament.
Segona. Disposicions de desplegament
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.
Tercera. Entrada en vigor
Esta norma entrarà en vigor l'endemà de la publicació en el Diari Oficial de la Comunitat Valenciana.
València, 5 d'octubre de 2009
La consellera d'Agricultura, Pesca i Alimentació
MARITINA HERNÁNDEZ MIÑANA
Annex I
Procediment de concessió i pagament de les subvencions destinades al foment de sistemes de producció de races ramaderes autòctones en règims extensius a la Comunitat Valenciana.
Apartat primer. Beneficiaris i requisits
Els beneficiaris d'estes ajudes són els previstos en l'article 3 del Reial Decret 784/2009, de 30 d'abril, pel qual s'establixen les bases reguladores de les subvencions estatals destinades a les agrupacions de defensa sanitària ramadera.
Estes ajudes s'ajusten a allò que es disposa en el Reglament (CE) número 1857/2006, de 15 de desembre de 2006, de la Comissió, sobre l'aplicació dels articles 87 i 88 del Tractat a les Ajudes Estatals per a les Xicotetes i Mitjanes Empreses Dedicades a la Producció de Productes Agrícoles, i pel qual es modifica el Reglament (CE) número 70/2001, en particular en l'article 10. L'esmentat reglament es va publicar en el Diario Oficial de la Unión Europea, número 358, de 16 de desembre de 2006.
Per a sol·licitar les ajudes, els beneficiaris han de complir els requisits establits en l'article 13 de la Llei 38/2003, de 17 de novembre, General de Subvencions, i les establides en el punt 2 de l'article 13 del Reial Decret 784/2009, de 30 d'abril, pel qual s'establixen les bases reguladores de les subvencions estatals destinades a les agrupacions de defensa sanitària ramadera.
Apartat segon. Definicions
S'han d'aplicar les definicions previstes en l'article 3 de la Llei 8/2003, de 24 d'abril, de Sanitat Animal, i en l'article 2 del Reglament (CE) número 1857/2006, de 15 de desembre de 2006, de la Comissió.
Apartat tercer. Actuacions objecte de subvenció
Es poden auxiliar les activitats esmentades en l'article 4 del Reial Decret 784/2009, de 30 d'abril, desenvolupades durant el període previst en cada convocatòria i sempre després de la presentació de la sol·licitud.
Apartat quart. Presentació de sol·licituds
Les sol·licituds d'ajuda s'han de formalitzar en instància degudament emplenada subscrita pel president de l'agrupació o pel representant legal que corresponga, dirigida al director general competent en matèria de ramaderia de la Conselleria d'Agricultura, Pesca i Alimentació, segons el model establit en l'annex IV, en el termini que s'establisca en cada convocatòria anual.
Les sol·licituds s'han de presentar preferentment en qualsevol de les oficines de la Conselleria d'Agricultura, Pesca i Alimentació de la Comunitat Valenciana, dins del termini establit en cada convocatòria anual, sense perjuí que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i s'hi adjuntarà la documentació següent:
1r. Documents acreditatius de la personalitat i la capacitat del sol·licitant; còpia compulsada de la cèdula d'identificació fiscal quan tinga personalitat jurídica. La capacitat d'obrar es realitzarà per mitjà d'escriptura o document de constitució, estatuts o acte fundacional, en el qual consten les normes per les quals es regula la seua activitat, inscrits, si s'escau, en el corresponent registre oficial.
2n. Documents acreditatius de la representació; els qui compareguen, firmen les sol·licituds de subvenció en nom d'un altre han de presentar l'acreditació de l'esmentada representació. La persona de poder suficient a l'efecte de representació ha d'adjuntar-hi còpia compulsada del seu DNI.
3r. Declaració responsable de no estar sotmés en els supòsits de prohibició per a ser beneficiari, segons allò que es disposa l'article 13, apartats 2 i 3 de la Llei 38/2003, General de Subvencions.
4t. Declaració responsable del sol·licitant sobre el compliment de la normativa d'integració laboral de persones amb discapacitat o, si escau, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
5é. Declaració responsable sobre obtenció d'altres ajudes amb la mateixa finalitat, amb expressió de la quantia i de l'entitat que les va concedir.
6é. Imprés d'alta de manteniment de tercers de la Generalitat Valenciana acompanyat amb el certificat de l'entitat bancària de la titularitat del compte en què s'han d'efectuar els pagaments, en cas d'altes, baixes o modificacions de les dades que estan en el Sistema d'Informació Comptable de la Generalitat.
7é. Relació de ramaders que constituïxen efectivament l'ADSR en el moment de la sol·licitud i dels codis d'explotació, d'acord amb l'article 5 del Reial Decret 479/2004, de 26 de març, pel qual s'establix i es regula el Registre General d'Explotacions Ramaderes.
8é. Programa sanitari que cal desenvolupar firmat pel veterinari de l'ADS o el responsable dels servicis veterinaris si n'hi haguera més d'un.
9é. Pressupost detallat de despeses per a les quals se sol·licita la subvenció. Este pressupost ha de contemplar les despeses previstes per al compliment efectiu del programa sanitari comú, i ha de ser elaborat pel veterinari de l'ADSR o el cap dels veterinaris si n'hi haguera més d'un, i firmat pel president de l'ADSR.
10é. Documentació acreditativa de la condició de PIME de les explotacions integrades en l'ADSR, d'acord amb l'annex I del Reglament 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat, que podrà consistir en declaracions responsables dels titulars de cada explotació.
11é. Compromís del compliment de totes les mesures addicionals en matèria sanitària que es disposen a este efecte pels òrgans competents de la comunitat autònoma on radique l'ADSR, segons les condicions sanitàries de la zona i les característiques particulars de cada agrupació. En especial, serà requisit per a la percepció de les ajudes establides per a esta orde, el desenvolupament de les actuacions establides en el Pla Anual Zoosanitari aprovat per resolució de la directora general de Producció Agrària, per a l'anualitat corresponent.
12é. Documentació acreditativa del compliment dels criteris de preferència, si escau.
13é. Declaració de cada PIME integrant de l'ADS d'estar al corrent de les obligacions tributàries i amb la Seguretat Social, i de compliment dels requisits previstos en l'article 13 de la Llei 38/2003, de 17 de novembre, General de Subvencions (article 3.2 del Reial Decret 784/2009, de 30 d'abril).
14é. Qualsevol altra documentació que, si escau, establisquen les resolucions anuals de convocatòria.
No és necessari presentar aquella documentació ja presentada per al manteniment de l'ADS de l'esmentada anualitat que estiga en el RERA o en l'arxiu de la direcció territorial corresponent, sempre que esta no haja patit modificacions.
La documentació que s'adjunte a la sol·licitud s'ha de presentar en document original, i es pot presentar juntament amb esta còpia d'este per a la seua autenticació.
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat), i davant de la Seguretat Social.
Apartat quint. Límits pressupostaris
En la corresponent convocatòria es fixaran els imports globals màxims pels quals es podran concedir estes ajudes així com les línies pressupostàries.
Apartat sext. Criteris objectius d'atorgament de subvenció
Per a la concessió d'estes ajudes s'han d'ordenar les sol·licituds en funció de la seua puntuació, d'acord amb els següents criteris objectius, amb un màxim de 100 punts:
1. Valoració global: 70 punts.
a) 50 punts. 1 punt per cada 100 UBM agrupades.
b) 20 punts. 10 punts per veterinari contractat fins a un màxim de 20.
2. Valoració autonòmica: 30 punts.
a) 5 punts per cada actuació que sobrepasse els mínims exigits en el PAZ, fins a un màxim de 15 punts.
b) 1 punt per cada municipi amb explotacions integrades en l'ADS, fins a un màxim de 15 punts.
Apartat sèptim. Quantia de les ajudes
La quantia que ha de percebre cada ADS és del cent per cent de l'import del pressupost presentat per l'ADS sol·licitant per a l'any de què es tracte, i este no sobrepassarà els límits resultants de multiplicar els mòduls establits en l'annex II, pel nombre d'explotacions, censos i/o places que estan en RERA en data publicació de la convocatòria.
Els interessats poden sol·licitar a les oficines de la Conselleria d'Agricultura, Pesca i Alimentació extractes informatius sobre el nombre d'explotacions pertanyents a l'Agrupació de Defensa Sanitària, els seus censos i qualificació sanitària referits a esta data.
En instal·lacions d'engreixament de boví es considerarà la mitjana de sis dates de mesos alterns de l'any anterior, dels animals existents en l'explotació el primer dia de mes, comptats des de la data de publicació d'esta orde.
Apartat octau. Procediment de concessió
La instrucció del procediment de concessió de subvencions correspon a les direccions territorials de la Conselleria d'Agricultura, Pesca i Alimentació que realitzaran d'ofici totes les actuacions que estimen necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i remetran a l'òrgan col·legiat un informe d'avaluació de les sol·licituds.
A la vista de l'informe d'avaluació l'òrgan col·legiat realitzarà la proposta de concessió de les ajudes. L'esmentat òrgan ha d'estar integrat per 3 membres: un cap de servici, que actuarà com a president; un cap de secció, que actuarà com a secretari; i un funcionari designats per la direcció general competent en matèria de ramaderia.
A la vista de la documentació aportada, inclosa la proposta de l'òrgan col·legiat, la directora general de Producció Agrària resoldrà la concessió d'estes ajudes, esgotant la via administrativa.
El termini màxim per a resoldre i notificar la resolució de les ajudes és de sis mesos, comptats a partir de la data de publicació de la convocatòria en el Diari Oficial de la Comunitat Valenciana. Transcorregut este termini sense que s'haja notificat resolució expressa, els interessats poden entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.
Segons allò que s'establix l'article 8 del Reial Decret 104/2008, en les resolucions de concessió es farà constar que els fons procedixen parcialment dels pressupostos generals de l'Estat.
Segons s'establix en l'article 18 de la Llei General de Subvencions, la resolució de concessió es publicarà en el Diari Oficial de la Comunitat Valenciana, amb expressió de la convocatòria, del programa a què s'imputen, beneficiari, quantitat concedida i finalitat o finalitats de la subvenció.
Davant de l'esmentada resolució procedirà el recurs de reposició davant de la consellera d'Agricultura, Pesca i Alimentació en un termini d'un mes, a comptar des de l'endemà a aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de Règim Jurídic de les Administracions Públiques i Procediment Administratiu Comú, en la seua redacció feta per la Llei 4/1999, o bé impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos, des de l'endemà de la notificació, de conformitat amb allò que es disposa en els articles 10 i 46.1 de la Llei 29/1998, Reguladora de la Jurisdicció Contenciosa Administrativa.
Apartat nové. Justificació del compliment i controls
La justificació de les despeses efectuades, així com de les activitats objecte de la subvenció es realitzarà per mitjà de la presentació del compte justificatiu, que ha d'incloure la documentació següent:
a) Memòria d'actuació justificativa de les activitats realitzades en l'ADS, en què s'acredite el compliment de l'execució del programa sanitari en totes les explotacions integrants de l'agrupació, firmada pel veterinari responsable i amb el vistiplau del president de l'agrupació.
L'esmentada memòria ha d'incloure els butlletins de visita degudament emplenats.
b) Memòria econòmica que ha d'incloure com a mínim:
- Còpia compulsada de les factures justificatives de les despeses de direcció i execució del programa sanitari per part del veterinari responsable o dels medicaments adquirits per l'agrupació i els justificants bancaris acreditatius del pagament d'estes.
- Detall d'altres ingressos o subvencions que han finançat l'activitat subvencionada amb indicació de l'import i la seua procedència.
La data límit per a presentar esta documentació és el 30 d'octubre de l'anualitat pressupostària següent a la sol·licitud, sense perjuí de la possibilitat de realitzar justificacions parcials per períodes trimestrals, i tenen com a termini límit per a presentar la documentació justificativa els 15 primers dies del trimestre següent.
Les oficines comarcals i les direccions territorials de la Conselleria d'Agricultura, Pesca i Alimentació han de realitzar les comprovacions necessàries per a constatar la realització de les actuacions, i han d'emetre, estes últimes, el corresponent informe.
Els incompliments seran penalitzats minorant l'import concedit amb la corresponent explotació o explotacions i censos en què s'haja detectat l'incompliment. Si es detecten incompliments en més del 50% del cens de les explotacions integrants de l'ADS, esta perdrà el dret a percebre el total de la subvenció a què tinguera dret en esta convocatòria sense perjuí que es puga iniciar un expedient de baixa com a agrupació de defensa sanitària.
Apartat deu. Compatibilitat de les ajudes
L'establida en l'apartat 2 del Reial Decret 784/2009, de 30 d'abril, pel qual s'establixen les bases reguladores de les subvencions estatals destinades a les agrupacions de defensa sanitària ramadera.
Apartat onze. Procediment de pagament parcial
Es poden realitzar pagaments parcials, després de la justificació de la realització de les corresponents despeses fins a un màxim del 75% de la subvenció total concedida per a l'exercici, per a la qual cosa ha de ser presentada la documentació requerida en la base octava per al trimestre de què es tracte, dins dels primers quinze dies del trimestre següent.
Apartat dotze. Reintegrament de quantitats indegudament percebudes
Segons s'establix en l'article 37.1 de la Llei 38/2003, de 17 de novembre, General de Subvencions, procedirà el reintegrament de les quantitats percebudes i l'exigència de l'interés de demora des del moment de pagament de l'ajuda en els casos ací contemplats.
Quan la falta de justificació de les despeses subvencionables siga parcial, el reintegrament de la subvenció serà el que corresponga a les esmentades despeses no justificades, sempre que el compliment de les actuacions s'aproxime de forma significativa a la satisfacció dels compromisos adquirits.
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Apartat tretze. Revisió
Tota alteració de les condicions tingudes en compte per a la concessió de l'ajuda i, en tot cas, l'obtenció d'ajudes incompatibles amb estes, pot donar lloc a la modificació de la resolució de concessió.
En el cas d'obtenció concurrent d'altres ajudes per a la mateixa finalitat i objecte procedents d'altres administracions o ens públics o privats, quan l'import total de les ajudes supere la quantitat prevista en la base quarta, es reduirà l'ajuda atorgada fins l'esmentat límit.
Apartat catorze. Normativa aplicable
En tots els apartats relatius a esta orde d'ajudes i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
Annex III
Equivalència d'Unitats de Bestiar Major segons espècies

\* \* \* \* \*
Anexo III
Equivalencia de Unidades de Ganado Mayor según especies
Annex II
Modulació de les ajudes
1r. Boví:
- Visita trimestral: 32 €/visita.
- Modulació per cens mitjà d'engreix en engreixador independent: 1,03 €.
- Modulació per cens de reproductor: 1,03 €.
2n. Oví-caprí:
- Visita trimestral: 32 €/visita.
- Modulació per cens de reproductores i any: 1,03 €.
- Modulació per plaça en engreixador independent i any: 0,2 ?.
3r. Porcí:
- Visita trimestral: 32 €/visita.
- Modulació per cens de reproductores i any: 1,07 €.
- Modulació per cens en engreixador i any: 0,1 ?.
4t. Cunícola:
- Visita trimestral: 32 €/visita.
- Modulació per cens i any: 0,4 ?/reproductora i any.
5é. Equí:
- Visita trimestral: 32 €/visita.
- Modulació per cens i any: 1,03 €/cap i any.
6é. Apicultura:
- Visita anual: 32 €.
- Modulació per cens i any: 0,3 - per rusc i any.
